b'\n_START_ARTICLE_\nVarjohallitus\n_START_PARAGRAPH_\nVarjohallitus (engl. shadow cabinet) on enemmist\xc3\xb6parlamentarismiin kuuluva opposition muodostama ryhm\xc3\xa4 kansanedustajia, jotka jakavat kesken\xc3\xa4\xc3\xa4n hallituksen valvontaan liittyvi\xc3\xa4 teht\xc3\xa4vi\xc3\xa4 hallituksen ministereit\xc3\xa4 vastaavin teht\xc3\xa4v\xc3\xa4jaoin. N\xc3\xa4in oppositiopolitiikka kattaa mahdollisimman hyvin hallituspolitiikan, ja opposition voitettua vaalit varjohallituksen ministerist\xc3\xa4 voi tulla valvomansa ministerin seuraaja._NEWLINE_J\xc3\xa4rjestelm\xc3\xa4 sopii hyvin kaksipuoluej\xc3\xa4rjestelm\xc3\xa4\xc3\xa4n, jossa seuraavan hallituksen kokoonpano on paljolti p\xc3\xa4\xc3\xa4oppositiopuolueen m\xc3\xa4\xc3\xa4ritelt\xc3\xa4viss\xc3\xa4 ja n\xc3\xa4in ollen hallituksenvaihdoksen j\xc3\xa4lkeinen ministeri on tiedossa. Britanniassa varjohallitus on vakiintunutta poliittista k\xc3\xa4yt\xc3\xa4nt\xc3\xb6\xc3\xa4.'